Vruntliken grot tovoren ghescreven. Erwerdighen, leven heren, borgermestere unde radmanne der stadt Revele. Juwen breff, nw latest an my gesant, hebbe ik gotliken entfanghen unde wol vornomen, dar gii inne scriven umme dat iseren, dat dar in juwer stad vor my is gehindert, unde dat ik dar eynen sende van myner wegen, de dar to rechte vor antworde, also juwe recht utwiset etc. Darup wete juwe erwerdicheyt, dat ik nummende dar umme deswillen senden kan, oc so vorsta ik my nicht up dat Lubesche recht; men ik hebbe dat myne dar gesant up juwe velicheyt, also gy my an twen juwen breven gescreven hebben, van welken breven ik sende jw twe utscrifte besloten in dessen breve. Worumme bidde ik juwe erwerdicheyt, dat gy my dat myne wedder hiirover volghen laten, off ik dat dar in juwer stad nicht voruteren mach, wente ik jw eer togescreven hebbe, wo ik daby gekomen bin. Wente hadde hiir jemant gekomen, do id hiir in der wilden see grunt lach, unde hadde darna soken wolt, hadde ik eme des gheweygert edder nicht steden wolt, so kan ik proven, dat he hadde tosprake to my gehat; men nw ik dat hebbe utvischen laten ut der se grunt eynen vernen wech buten den clippen unde my vele gekostet heft, eer men dat ut der grunt krigen konde by eynem stukke edder by twen etc., unde vort hebbe dat overgesant to Revele, darumme mene ik, dat ik eme, de dat iseren ansprekt, nicht umme plichtich bin. Nenen rechtgank kan ik dar vorder umme hebben. Men kan my dat myne los werden, so schal dat desse brefforer Olaff Niclisson annamen, dem ik dat ok muntliken bevolen hebbe an jw to wervende; men nenen rechtgank hebbe ik em bevolen. Bin ik vorder weme wes plichtich, wen ik dat myne wedderhebbe, de kome hiir int lant, ik wil eme so vele pleghen, also dat recht bewiset. Juwe erwerdicheyt bevele ik Gode to langen saligen tiiden gesunt. Gescreven uppe Raseborgh des dinxedages na sunte Birgitten dage. Item, ersamen heren, scrivet my juwe antwarde, wor ik my na richten schole. Otto Pogwisch, ritter, hovetman uppe Raseborgh. Adress: Den erwerdighen, vorsichtighen heren, den borgermesteren unde radmannen der stad Revalle, kome desse breff mit werdicheyt.